CELEX: 52015PC0463
Language: lv
Date: 2015-09-16
Title: Priekšlikums PADOMES REGULA, ar ko groza Regulu (ES) 2015/323 (2015. gada 2. marts) par finanšu regulu, ko piemēro 11. Eiropas Attīstības fondam

EIROPAS KOMISIJA
            Briselē, 16.9.2015
            COM(2015) 463 final
            2015/0213(NLE)
            Priekšlikums
            PADOMES REGULA,
            ar ko groza Regulu (ES) 2015/323 (2015. gada 2. marts) par finanšu regulu, ko piemēro 11. Eiropas Attīstības fondam
            
               
         
         
            
               PASKAIDROJUMA RAKSTS
            
            
               1.
                     PRIEKŠLIKUMA KONTEKSTS
            
            
               Iekšējais nolīgums, ar ko izveido Vienpadsmito Eiropas Attīstības fondu (11. EAF) stājās spēkā 2015. gada 1. martā pēc tam, kad to bija ratificējušas visas dalībvalstis.
            
            
               Lai gan 11. EAF nav iekļauts ES budžetā, un tā finanšu līdzekļu apjoms ir noteikts Iekšējā nolīgumā, līdzekļi tiks izmantoti saskaņā ar 11. EAF finanšu regulu, kas ir maksimāli saskaņota ar finanšu regulu un tās piemērošanas noteikumiem.
            
            
               11. EAF finanšu regula tika pieņemta 2015. gada 2. martā un stājās spēkā 2015. gada 6. martā. 
            
            
               Tiek ierosināts precizēt pašreizējos noteikumus. Minētais precizējums atspoguļo jaunāko pieredzi attiecībā uz EAF kontiem.
            
            
               Turpmāk sniegts Komisijas ierosinātā grozījuma pamatojums.
            
            
               2.
                     PRIEKŠLIKUMA SATURS
            
            
               Nodrošināt, ka Eiropas Komisijas EAF konti (Regulas (ES) 2015/323 22. panta 3. punkts) tiek uzturēti bez maksas un bez negatīvas procentu likmes.
            
            
               Saskaņā ar Regulas (ES) 2015/323 22. panta 3. punktu iemaksas EAF katra dalībvalsts ieskaita speciālā kontā ar apzīmējumu “Eiropas Komisija – Eiropas Attīstības fonds”, kas atvērts attiecīgās dalībvalsts centrālajā bankā vai tās norādītā finanšu iestādē. 
            
            
               Būtu jāprecizē, ka šie speciālie konti, ko dalībvalstis ir atvērušas Komisijas vārdā nolūkā ieskaitīt EAF iemaksas līdz brīdim, kad jāveic maksājumi, ir jāuztur ne tikai bez maksas, bet arī bez (pozitīvām vai negatīvām) procentu likmēm. Šā noteikuma mērķis ir novērst EAF budžeta zaudējumus. Šādiem kontiem piemērota maksa būtu līdzvērtīga to pieejamo līdzekļu apjoma samazināšanai, kas paredzēti EAF budžetam. Šajā sakarā tāpat būtu jāizvairās no negatīvas procentu likmes, jo tai ir tikpat negatīva ietekme kā maksām. Tādēļ tiek ierosināts, ka attiecīgajai dalībvalstij būtu jāatlīdzina EAF budžetā maksa vai negatīva procentu likme, ko piemēro EAF līdzekļu kontam, kuru tā ir atvērusi Komisijas vārdā saskaņā ar Regulas (ES) 2015/323 22. panta 3. punktu. 
            
            
               Šis grozījums arī nodrošina, ka Eiropas Centrālās bankas Lēmums 2014/337/ES (ECB/2014/23) (2014. gada 5. jūnijs)
                  1
               , kas paredz, ka negatīva procentu likme nozīmē noguldītāja maksājuma pienākumu pret atbilstošo valsts centrālo banku (NCB), tostarp šīs NCB tiesības attiecīgi debitēt valdības noguldījumu kontu, vai līdzīgi lēmumi, ko pieņem citas ES centrālās bankas, kurām ir pienākums uzturēt EAF kontus atbilstoši Padomes Regulas (ES) 2015/323 22. pantam, nerada nelabvēlīgu ietekmi uz EAF budžetu. Šajā sakarā ir jāatgādina, ka līdz šim Komisija nav pieprasījusi, lai dalībvalstis atlīdzinātu līdzekļus EAF kontā, gadījumā, kad ECB noguldījumu likmes ir pozitīvas.
            
            
               2015/0213 (NLE)
            
            
               Priekšlikums
            
            
               PADOMES REGULA,
            
            
               ar ko groza Regulu (ES) 2015/323 (2015. gada 2. marts) par finanšu regulu, ko piemēro 11. Eiropas Attīstības fondam
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienību un Līgumu par Eiropas Savienības darbību, 
            
            
               ņemot vērā Padomē sanākušo Eiropas Savienības dalībvalstu valdību pārstāvju iekšējo nolīgumu par Eiropas Savienības palīdzības finansēšanu atbilstīgi daudzgadu finanšu shēmai laikposmam no 2014. gada līdz 2020. gadam saskaņā ar ĀKK un ES Partnerattiecību nolīgumu un par finansiālas palīdzības piešķiršanu aizjūras zemēm un teritorijām, kurām piemēro Līguma par Eiropas Savienības darbību ceturto daļu
                  2
                (“Iekšējais nolīgums”), un jo īpaši tā 10. panta 2. punktu,
            
         
         
            
               ņemot vērā Eiropas Komisijas priekšlikumu,
            
            
               ņemot vērā Eiropas  Revīzijas palātas atzinumu
                  3
               ,
            
            
               ņemot vērā Eiropas Investīciju bankas atzinumu par noteikumiem, kas uz to attiecas
                  4
               ,
            
            
               tā kā:
            
            
               (1)Eiropas Centrālā banka 2014. gada 5. jūnijā pieņēma lēmumu
                  5
               , kas paredz, ka negatīva procentu likme nozīmē noguldītāja maksājuma pienākumu pret atbilstošo valsts centrālo banku (NCB), tostarp šīs NCB tiesības attiecīgi debitēt valdības noguldījumu kontu. Citas ES centrālās bankas, kurām ir pienākums uzturēt EAF kontus atbilstoši finanšu regulas, ko piemēro 11. EAF, 22. pantam, pieņēma līdzīgus lēmumus.
            
            
               (2)Saskaņā ar Padomes Regulas (ES) 2015/323
                  6
                (2015. gada 2. marts) par finanšu regulu, ko piemēro 11. Eiropas Attīstības fondam (11. EAF), 22. panta 3. punktu iemaksas EAF katra dalībvalsts ieskaita speciālā kontā ar apzīmējumu “Eiropas Komisija – Eiropas Attīstības fonds”, kas atvērts attiecīgās dalībvalsts centrālajā bankā vai tās norādītā finanšu iestādē. 
            
            
               (3)Būtu jāprecizē, ka šie speciālie konti, ko dalībvalstis ir atvērušas Komisijas vārdā nolūkā ieskaitīt EAF iemaksas līdz brīdim, kad jāveic maksājumi, ir jāuztur bez maksas un bez procentiem. Šā noteikuma mērķis ir novērst EAF budžeta zaudējumus. Šādiem kontiem piemērota maksa būtu līdzvērtīga to pieejamo līdzekļu apjoma samazināšanai, kas paredzēti EAF budžetam. Šajā sakarā tāpat būtu jāizvairās no negatīvas procentu likmes, jo tai ir tikpat negatīva ietekme kā maksām. Tādēļ attiecīgajai dalībvalstij būtu jāatlīdzina EAF budžetā maksa vai negatīva procentu likme, ko piemēro EAF līdzekļu kontam, kuru tā ir atvērusi Komisijas vārdā saskaņā ar Regulas (ES) 2015/323 22. panta 3. punktu.
            
            
               (4)Tādēļ būtu attiecīgi jāgroza Regula (ES) 2015/323,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) 2015/323 22. pantu aizstāj ar šādu pantu:
            
            
               “22. pants
            
            
               Daļu maksājumi
            
            
               1. Aicinot veikt iemaksas, vispirms vienu pēc otras izlieto summas, kas norādītas iepriekšējos Eiropas Attīstības fondos.
            
            
               2. Dalībvalstu iemaksas izsaka un veic euro.
            
            
               3. Šīs regulas 21. panta 7. punkta a) apakšpunktā minēto iemaksu katra dalībvalsts ieskaita speciālā kontā ar apzīmējumu “Eiropas Komisija – Eiropas Attīstības fonds”, kas atvērts attiecīgās dalībvalsts centrālajā bankā vai tās norādītā finanšu iestādē. Šādu iemaksu summas tiek paturētas šajos speciālajos kontos līdz brīdim, kad jāveic maksājumi. Komisija cenšas panākt, lai visas izmaksas no speciālajiem kontiem tiek veiktas tā, lai saglabātu aktīvu sadalījumu šajos kontos atbilstoši iemaksu atslēgai saskaņā ar Iekšējā nolīguma 1. panta 2. punkta a) apakšpunktu.
            
            
               Šīs regulas 21. panta 7. punkta b) apakšpunktā minēto iemaksu veic katra dalībvalsts saskaņā ar 53. panta 1. punktu.
            
            
               4. Šā panta 3. punktā minēto kontu uztur bez maksas un bez procentiem. 
            
            
               5. Katra dalībvalsts atlīdzina Komisijai visas šim kontam piemērotās maksas vai negatīvās procentu likmes otrā mēneša pirmajā darba dienā pēc minēto maksu vai negatīvo procentu likmju piemērošanas.”
            
            
               2. pants
            
         
         
            
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  2014/337/ES: Eiropas Centrālās bankas Lēmums (2014. gada 5. jūnijs) attiecībā uz atlīdzību par noguldījumiem, atlikumiem un virsrezervju turējumiem (ECB/2014/23), OV L 168, 7.6.2014., 115. lpp.
               
               
                  
                     (2)
                  OV L 210, 6.8.2013., 1. lpp.
               
               
                  
                     (3)
                  OV C […]., […]., […]. lpp.
               
               
                  
                     (4)
                  OV C […]., […]., […]. lpp.
               
               
                  
                     (5)
                  2014/337/ES: Eiropas Centrālās bankas Lēmums (2014. gada 5. jūnijs) attiecībā uz atlīdzību par noguldījumiem, atlikumiem un virsrezervju turējumiem (ECB/2014/23), OV L 168, 7.6.2014., 115. lpp.
               
               
                  
                     (6)
                  OV L 58, 3.3.2015., 17. lpp.